DA Den Europæiske Unions Tidende CE 88/377

(2004/C 88 E/0383)

SKRIFTLIG FORESPØRGSEL P-1933/03

af Dana Scallon (PPE-DE) til Kommissionen

(5. juni 2003)

Om: Social udvikling

I Kommissionens forslag til Europa-Parlamentets og Rådets forordning om bistand til politikker og aktioner vedrørende reproduktiv og seksuel sundhed og rettigheder i udviklingslande (1), er der fastsat finansiering af sundhedspleje i udviklingslande. Det fremgik under lovgivningsproceduren, at Kommissionen har til hensigt at anvende de midler, der er afsat under dette program, til – blandt andet – om ønsket at finansiere abortindgreb.

I traktatens artikel 177, stk.1, som angiver Fællesskabets kompetence med hensyn til udviklingssamarbejde, anvendes udtrykket »social udvikling«, som er åben for fortolkning. I traktatens artikel 136 til 145 uddybes betydningen af udtrykket »udvikling« inden for socialpolitik med hensyn til interne politikker. Der er ubestridt ingen fællesskabskompetence, når det drejer sig om at træffe afgørelse om eller finansiere abort inden for Fællesskabet. Det ville derfor ikke være logisk, hvis den samme lovbestemmelse blev fortolket på forskellig måde. Under henvisning til traktatens artikel 5, første sætning, forekommer det derfor hensigtsmæssigt at fortolke traktatens artikel 177, stk. 1 i overensstemmelse hermed, og således ikke tillade Fællesskabsvirksomhed, som ikke er lovlig mulig inden for Fællesskabet.

Fortolker Kommissionen udtrykket »social udvikling«, som er anført i traktatens artikel 177, stk.1, på en måde, der giver retsgrundlag for virksomhed, der muliggør abortindgreb efter ønske?

Svar afgivet på Kommissionens vegne af Poul Nielson

(30. juni 2003)

Formålet med den forordning om bistand til politikker og aktioner vedrørende reproduktiv og seksuel sundhed og rettigheder i udviklingslande (2), der blev vedtaget for nylig, er at finansiere nyskabende aktioner, der kan forbedre befolkningens reproduktive og seksuelle sundhed i udviklingslandene. Det er ikke korrekt, at denne forordning vil blive anvendt til at finansiere abortindgreb efter ønske, som det påstås af det ærede medlem. Dette fremgår tydeligt af forordningens betragtning 16: »Denne forordning støtter ikke initiativer, som tilskynder til sterilisering eller abort eller til utilbørlig testning af svangerskabsforebyggende metoder i udviklingslandene. Når der gennemføres samarbejdsforanstaltninger, må det ske under nøje overholdelse af afgørelserne truffet på ICPD (3), navnlig punkt 8.25 i ICPD-handlingsplanen, hvorefter bl.a. abort under ingen omstændigheder bør nyde fremme som metode til familieplanlægning. Efter en abort bør der omgående fremsættes tilbud om rådgivning, uddannelse og hjælp til familieplanlægning, hvilket også vil bidrage til at undgå nye aborter.«

Som Kommissionen allerede har forklaret i sit svar på det ærede medlems skriftlige forespørgsel E-3323/02 (4), er EU's kompetence på det udviklingspolitiske område fastsat i EF-traktatens afsnit XX. Alle EU's foranstaltninger vedrørende udviklingssamarbejde skal derfor falde ind under de målsætninger, der er fastlagt i EF-traktatens artikel 177.

Kommissionen minder om, at det fremgår af Domstolens dom i sag C-268/1994 (Portugal/Kommissionen, [1996] Sml. I, s. 6177), at en aftale om udviklingssamarbejde kan indeholde bestemmelser på særlige områder, uden at der kræves andet retsgrundlag, eller at det kræves, at medlemsstaterne deltager i aftalen, for så vidt som aftalens vigtigste mål er at gennemføre de i artikel 177 anførte målsætninger, og på betingelse af, at bestemmelserne med hensyn til særlige områder ikke indeholder forpligtelser af en sådan betydning, at de i realiteten må anses for særskilte målsætninger i forhold til formålet med udviklingssamarbejdet.

Fællesskabet har således fuld kompetence med hensyn til reproduktiv og seksuel sundhed i udviklingslandene, og dets udviklingsbistand gennemføres altid inden for de lovmæssige rammer i det pågældende land.

(1) KOM(2002)120 -EFT C 151 E af 25.6.2002, s. 260 og KOM(2003) 168.

(2) EFT L 224 af 6.9.2003.

(3) ICPD: Den internationale befolknings- og udviklingskonference.

(4) EFT C 11 E af 15.1.2004.